text: L'Ajuntament de Cornellà de Llobregat crea el servei de "Tecnoatenció" per prevenir les ciberaddiccions i l'assetjament tecnològic | Consorci Localret
  L'Ajuntament de Cornellà informa que ha engegat un servei d'atenció als problemes derivats de l'ús inadequat de les noves tecnologies, per a oferir assessorament especialitzat a tots els sectors de població i, especialment, a adolescents i joves. La iniciativa neix de la voluntat municipal de donar resposta a una demanda creixent de la societat, ja que segons un estudi de l'Organització Mundial de la Salut (OMS), una de cada quatre persones pateix trastorns de conducta relacionats amb les noves tecnologies.
  El servei, operatiu des de fa aproximadament un mes, es realitza en col·laboració amb el Citilab i els experts en addiccions del P.A.S. (Prevenció, Assistència i Seguiment), que son els professionals que gestionen el CAS Fontsanta. L'objectiu és prevenir, orientar i tractar els efectes de l'ús inadequat de les noves tecnologies.
  El servei actuarà, en una primera fase, la preventiva, amb sessions informatives i tallers específics que impartirà un professional del Citilab. Aquestes sessions aniran adreçades inicialment als centres educatius de la ciutat i, posteriorment, es podran estendre a associacions de mares i pares i altres col·lectius en funció de la demanda.
  El servei abordarà aquest tema des de dos àmbits diferents: les dependències i addiccions, i les problemàtiques associades a l'assetjament tecnològic. Així mateix, tindrà diferents modalitats d'intervenció: individual i col·lectiva.
  – Prevenir les situacions de risc derivades de l'ús inadequat de les noves tecnologies.
  – Afavorir l'ús responsable de les noves tecnologies.
  – Oferir eines per a poder diferenciar un ús raonable d'un ús arriscat.
  – Detectar altres patologies i derivar-les als recursos de la comunitat.
  – Assessorar les famílies per a evitar conflictes generacionals.
  Consorci Localret / Notícies / L'Ajuntament de Cornellà de Llobregat crea el servei de "Tecnoatenció" per prevenir les ciberaddiccions i l'assetjament tecnològic